|  |
| --- |
| PATVIRTINTA |
| Kauno miesto savivaldybės mero  2023 m. birželio 2 d. |
| potvarkiu Nr. M-320 |

# Kauno miesto savivaldybės teritorijoje gyvenančių ikimokyklinio amžiaus vaikų siuntimO į kauno rajono savivaldybės švietimo įstaigas, vykdančias ikimokyklinio ugdymo programą, darbo grupės

# DARBO reglamentas

# I SKYRIUS

# Bendrosios nuostatos

1. Šis reglamentas nustato Kauno miesto savivaldybės teritorijoje gyvenančių ikimokyklinio amžiaus vaikų siuntimo į Kauno rajono savivaldybės švietimo įstaigas, vykdančias ikimokyklinio ugdymo programą, darbo grupės (toliau – Darbo grupė) sudarymą, darbo organizavimą, funkcijas, įgaliojimus, teises, pareigas ir atsakomybę.

2. Darbo grupė savo veikloje vadovaujasi Lietuvos Respublikos įstatymais ir kitais teisės aktais, Kauno miesto savivaldybės (toliau – Savivaldybė) teisės aktais ir šiuo reglamentu.

3. Darbo grupė savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų.

4. Darbo grupė turi teisę atsisakyti vykdyti teisės aktų reikalavimų neatitinkantį pavedimą.

5. Darbo grupė atskaitinga Savivaldybės merui (toliau – meras).

## II SKYRIUS

## DARBO GRUPĖS SUDARYMAS IR DARBO ORGANIZAVIMAS

6. Darbo grupė sudaroma ir jos sudėtis keičiama mero potvarkiu.

7. Darbo grupė sudaroma iš Savivaldybės administracijos direktoriaus pavaduotojo ir Savivaldybės administracijos valstybės tarnautojų. Iš darbo grupės narių skiriamas darbo grupės vadovas, darbo grupės vadovo pavaduotojas ir darbo grupės sekretorius. Į darbo grupės veiklą gali būti įtraukiami ir kiti asmenys, turintys kompetencijos vaikų priėmimo į ikimokyklinio ugdymo grupes srityje.

8. Darbo grupė vadovas sudaro posėdžio darbotvarkę ir ne vėliau kaip prieš vieną darbo dieną iki posėdžio supažindina su ja Darbo grupės narius.

9. Darbo grupei vadovauja, Darbo grupės posėdžius šaukia ir jiems pirmininkauja Darbo grupės vadovas. Darbo grupės vadovo funkcijas jo atostogų, ligos ar komandiruotės metu atlieka Darbo grupės vadovo pavaduotojas.

10. Darbo grupės vadovas į Darbo grupės posėdžius gali kviesti asmenis, kurie nėra šios Darbo grupės nariai.

11. Darbo grupė renkasi einamojo mėnesio paskutinę savaitę, tačiau jeigu einamąjį mėnesį prašymų negauta, Darbo grupės posėdis tą mėnesį neorganizuojamas.

12. Sprendimus Darbo grupė priima posėdžiuose. Darbo grupės posėdis yra teisėtas, jei jame dalyvauja ne mažiau kaip 2/3 Darbo grupės narių.

13. Visi Darbo grupės sprendimai priimami paprasta balsų dauguma. Jeigu balsai pasiskirsto po lygiai, lemia Darbo grupės vadovo (kai jo nėra, – Darbo grupės vadovo pavaduotojo) balsas. Darbo grupės sprendimai įforminami protokolu. Darbo grupės posėdžių protokolai registruojami ir saugomi Savivaldybės administracijos Švietimo skyriuje.

14. Darbo grupės posėdžius protokoluoja Darbo grupės sekretorius. Jeigu Darbo grupės sekretorius negali dalyvauti posėdyje, posėdžio pirmininkas paskiria iš Darbo grupės narių to posėdžio sekretorių. Darbo grupės sekretorius yra Darbo grupės narys.

15. Darbo grupės posėdžio protokolą pasirašo posėdžio pirmininkas ir posėdžio sekretorius. Protokole nurodomi Darbo grupės priimti sprendimai.

**III SKYRIUS**

**PAGRINDINĖS DARBO GRUPĖS FUNKCIJOS**

16. Darbo grupė atlieka šias funkcijas:

16.1. nagrinėja Savivaldybės teritorijoje gyvenančių ikimokyklinio amžiaus vaikų tėvų (įtėvių, globėjų), norinčių gauti siuntimą į Kauno rajono savivaldybės švietimo įstaigas, vykdančias ikimokyklinio ugdymo programą, prašymus;

16.2. priima sprendimus išduoti siuntimą į Kauno rajono savivaldybės švietimo įstaigas, vykdančias ikimokyklinio ugdymo programą, arba jų neišduoti;

16.3. teikia pasiūlymus merui dėl siuntimų išdavimo tvarkos tobulinimo ir atlieka kitas funkcijas, susijusias su Darbo grupės tikslais.

**IV SKYRIUS**

**DARBO GRUPĖS TEISĖS IR PAREIGOS**

17. Darbo grupė, atlikdama jai pavestas funkcijas, turi teisę:

17.1. gauti Darbo grupės funkcijoms atlikti reikalingą informaciją iš Savivaldybės administracijos ir kitų įstaigų;

17.2. naudotis Savivaldybės administracijai priklausančiomis techninėmis bei organizacinėmis priemonėmis;

17.3. siūlyti pakeisti ir (ar) papildyti šį reglamentą ir Darbo grupės sudėtį.

18. Atlikdama savo funkcijas, Darbo grupė privalo laikytis Lietuvos Respublikos teisės aktų reikalavimų.

**V SKYRIUS**

**BAIGIAMOSIOS NUOSTATOS**

19. Darbo grupei baigus veiklą, visi jos dokumentai saugomi Savivaldybės administracijos Švietimo skyriuje.

20. Darbo grupės nariai, pažeidę šį reglamentą, atsako Lietuvos Respublikos įstatymų ir kitų teisės aktų nustatyta tvarka.

21. Šis reglamentas gali būti keičiamas mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_